ลุยประกันพืชผลธกส.เริ่ม6ล้านไร่
ธ.ก.ส.ลุยขายเบี้ยประกันภัยพืชผล ประเดิมล็อตแรก 6 ล้านไร่
17 ส.ค. 2554

ธ.ก.ส.ลุยขายเบี้ยประกันภัยพืชผล ประเดิมล็อตแรก 6 ล้านไร่ 
แหล่งข่าวจากธนาคารเพื่อการเกษตรและสหกรณ์การเกษตร (ธ.ก.ส) เปิดเผยว่า พร้อมเปิดให้เกษตรกรที่สนใจเข้ามาซื้อเบี้ยประกันในโครงการประกันภัยพืชผลได้ที่สาขาของ ธ.ก.ส. ทั่วประเทศ โดยในขณะนี้ ธ.ก.ส.อยู่ระหว่างการทำความเข้าใจกับผู้จัดการสาขาทั่วประเทศให้เตรียมรับมือกับการทำโครงการรับประกันภัยพืชผลทั่วประเทศ
ทั้งนี้ หลักการเบื้องต้นที่หารือกับบริษัทประกันภัย ได้ข้อสรุปว่าตกลงจะเปิดรับประกันภัยเพียง 15% ของแต่ละอำเภอ และไม่มีการเกลี่ยในพื้นที่รับประกันไม่ครบตามจำนวน 
“อาจมีบางพื้นที่ที่ไม่มีปัญหาภัยธรรมชาติ ทำให้เกษตรกรเข้ามาซื้อเบี้ยไม่ครบตามจำนวนที่ตั้งไว้ แต่ทางบริษัทประกันภัยขอไม่ให้มีการเกลี่ยไปยังพื้นที่เสี่ยง ซึ่งเท่ากับว่าในพื้นที่เสี่ยง เกษตรกรที่มาซื้อเบี้ยก่อนก็จะได้สิทธิก่อน” แหล่งข่าวเปิดเผย
อย่างไรก็ตาม ก่อนหน้านี้ ธ.ก.ส.ทำข้อตกลงกับสมาคมประกันวินาศภัยว่าจะรับประกันภัยใน 15% ของพื้นที่รับประกันรายได้ ซึ่งมีอยู่ 57 ล้านไร่ คิดเป็นพื้นที่ 8.5 ล้านไร่ ขณะที่เชื่อว่าเงื่อนไขการกำหนดให้ขายเบี้ยประกันในพื้นที่ 15% ของแต่ละอำเภอ ทำให้คาดว่าจะมีเกษตรกรเข้าโครงการนี้ประมาณ 80% ของพื้นที่เป้าหมายที่ 8.5 ล้านไร่ คิดเป็นจำนวน 6 ล้านไร่เท่านั้น 
สำหรับโครงการประกันภัยพืชผลครั้งนี้จะครอบคลุม 6 กรณี คือ ความเสียหายสิ้นเชิงจากอุทกภัย น้ำท่วม ฝนทิ้งช่วง ฝนแล้งลมพายุ อากาศหนาว ลูกเห็บ และอัคคีภัยและแบ่งการรับเงินชดเชยจากความเสียหายแบ่งเป็น 2 ส่วน โดยเริ่มตั้งแต่วันที่เริ่มเพาะปลูกถึง 60 วันแรก บริษัทประกันภัยจะชดเชยให้ไร่ละ 606 บาท รัฐชดเชยให้อีกไร่ละ 606 บาท รวมเป็น 1,212 บาท